HF Stage - gymnasial, adgangsgivende eksamen på 3 år
Om HF Stage
HF Stage er et HF-forløb på 3 år via enkeltfag med fokus på dramaundervisning og teateropførelser. Du kommer til at gå i en klasse med andre, der deler dine interesser for scenekunst, men også med med kursister fra HF Musik.
Det 3-årige forløb giver tid til fordybelse i såvel de boglige som kreative fag. Du får også de bedste rammer for at kunne indgå i de faglige og sociale netværk, der er forudsætningen for at kunne udvikle og udfolde dit talent på scenen, f.eks. ved at spille teater, musik eller noget helt tredje.
Efter de 3 år vil du stå med en gymnasial eksamen, som – afhængig af, hvilke valgfag du vælger på tredje år - er adgangsgivende ift. videregående uddannelse. Din gymnasiale eksamen kan selvfølgelig også bruges som springbræt til at søge ind på scenekunstskolerne.
Dramaundervisning og teateropførelser på Filuren
Teatertimerne på HF Stage handler om skuespil, kreativitet, fordybelse, leg og dygtiggørelse. Du får chancen for at udvikle dit talent og prøve det af. I skiftende forløb beskæftiger du dig
med skuespilteknik, krop og stemme og lærer at udtrykke dig. Både som dig selv og gennem en rolle.
Hvert år er der en større forestilling, som spilles i professionelle rammer, men også en masse mindre projekter, der også vises frem. Hvis din teaterinteresse ikke kun handler om skuespillet, kan HF Stage give dig mulighed for at prøve kræfter med andre dele af teatret.
Undervejs kan du få afklaret med dig selv, om teateret skal være din fremtid, og hvilken del af det du brænder mest for. Og du kan få en kreativitet og udtrykskraft med dig, som også kan bruges i mange andre sammenhænge.
I skemaet kan du se, hvilke fag og niveauer du skal have på HF Stage. Der er studietur til Berlin på 1. år.
Kom i gang med HF Stage
Vil du vide mere om HF Stage, så kontakt studievejledningen.
Der deltagerbetaling på alle HF-fag og teateruddannelsen koster pr. halve år 5.750 kr. Forløbet er SU-berettiget. Læs mere under Priser & SU.